La Unitat d’Igualtat. Espai Dona de l’Ajuntament de Burjassot estrena espai a la Casa de Cultura
2025-07-24

La Unitat d’Igualtat. Espai Dona de l’Ajuntament de Burjassot ha estrenat nou espai a la Casa de Cultura. Es tracta d’una zona, situada en la tercera planta, en la qual es troben l’Agent i la Promotora d’Igualtat i el Servei Jurídic, un equip multidisciplinari de professionals que presten ajuda a aquelles dones del municipi que ho necessiten. A més, en la primera planta, s’ha situat una sala, adequada a les necessitats de les seues usuàries, en la qual està la psicòloga del servei.

Tal com es pot veure en la imatge que acompanya esta informació, el nou espai obri les seues portes amb una decoració cuidada i molt concorde al servei, creada pels artistes urbans Nacho Mawe i Xemayo que han fet un treball espectacular captant el sentit i la importància d’este espai per a la ciutadania de Burjassot i per a l’Ajuntament.

L’alcalde de Burjassot, Rafa García, al costat de la responsable de la Regidoria d’Igualtat, Yolanda Andrés, no van faltar a esta cita en la qual el màxim representant municipal va destacar “la importància de donar un servei multidisciplinari a totes les dones que pateixen violència masclista, amb les màximes garanties de protecció i atenció per part de les professionals que conformen el servei”.